Morten Bødskov (S), 2014-10-01:
Tak for det, formand.
Den ondskab, ISIL spreder, skal stoppes.
Der er ingen, der kan sige fra.
Der er heller ikke nogen, der kan undsige sig, og Socialdemokraternes syn er, at vi alle har en forpligtelse og alle må bidrage nu.
De rædsler, som terrororganisationen ISIL står bag, kender øjensynlig ingen grænser.
Når børn i sejrsrus får uddelt afhuggede hoveder, når hundredtusinder fordrives, etniske massakrer ruller, tusindvis af anderledes troende henrettes, og når hele byer terroriseres, ja, så er det ondskab og et barbarisk vanvid, som skal stoppes.
Der er ingen tvivl om, at ISIL er en terrororganisation.
Den er en trussel mod Danmark, den er en trussel mod vores allierede, og den er også en forhindring for målet om et mere stabilt Mellemøsten.
Truslen fra ISIL skal stoppes.
Hvis ikke, vil terrorregimet vokse sig endnu større til stor fare både for regionen, for resten af verden, men også for Danmark.
Derfor skal Danmark selvfølgelig bidrage i kampen mod ISIL.
Danmark var blandt de første lande til at bidrage til den amerikansk ledede koalition, og vi var blandt de første lande til at afhjælpe den humanitære krise, som ISIL's vanvid og fremmarch har skabt.
Det internationale samfund kan stole på Danmark.
Selv om vi er et lille land, viser også den her beslutning i dag, at vi er parate til at tage et stort ansvar.
Derfor er det også helt naturligt, at Danmark nu igen tager ansvar, at vi igen er med til at gå forrest, og at vi stiller et dansk militært bidrag til rådighed i kampen mod ISIL.
Vi skal deltage i den forstærkede kamp mod ISIL, fordi den irakiske regering beder det internationale samfund om hjælp, og fordi amerikanerne, der leder koalitionen, har bedt Danmark yde et militært bidrag til indsatsen mod ISIL.
Den internationale opbakning til kampen mod ISIL er bred.
Et enigt FN's Sikkerhedsråd og et enigt EU fordømmer terrororganisationen.
Mere end 50 lande, som vi hørte det fra udenrigsministeren, er med i koalitionen, og flere af landene stammer fra regionen selv, og de yder en bred støtte, bl.a. også direkte militær indsats.
Men vi får ikke fjernet ISIL og deres uhyrligheder kun ved at gennemføre luftangreb.
Derfor skal Danmark både bidrage med F-16-fly til luftangreb mod ISIL i Irak og samtidig bidrage til rådgivning, uddannelse og træning af irakiske og kurdiske sikkerhedsstyrker, så deres muligheder i kampen mod ISIL også kan forstærkes.
Socialdemokraterne er helt enige med lederen af koalitionen, præsident Obama, når han understreger behovet for en ambitiøs og sammenhængende indsats mod ISIL's rædsler, bl.a. for det første ved målrettede angreb mod ISIL for derved at give de irakiske og kurdiske styrker luft – om man vil – til deres kamp på jorden mod ISIL og for det andet jo altså også ved hjælp til selvhjælp via især støtte, uddannelse, træning og opbygning af de irakiske og kurdiske styrkers kapaciteter.
Danmarks samlede plan til bekæmpelse af ISIL er derfor også bred.
Danmark bidrager med fuld diplomatisk energi og indsats, så en bred koalition sammentømres og den politiske situation i Irak og i regionen som sådan kan stabiliseres.
Vi har allerede stillet et såkaldt C-130J-transportfly til rådighed for den amerikansk ledede operation i Irak, og Danmark er i front med civile og også humanitære bidrag til at afhjælpe den humanitære krise, som ISIL's vanvid har skabt.
Med det her beslutningsforslag siger et forhåbentlig bredt flertal i Folketinget ja til at tage et endnu større ansvar.
Som vi har hørt det, består forslaget altså af et militært bidrag i tre dele: for det første et F-16-kampflybidrag, for det andet et stabsbidrag og for det tredje et kapacitetsopbygningsbidrag.
Den brede indsats er afgørende for en langsigtet succes i den kamp, vi nu skal til, imod ISIL's uhyrligheder.
Nødvendigheden af en indsats, der både omfatter militære indsatser, altså luftangreb, træning, forsyning af våben og ammunition, men også kapacitetsopbygning i Irak, fælles forsvar imod de såkaldte foreign fighters, udtørring af ISIL's finansieringskilder, fælles indsats mod den humanitære krise og ikke mindst et lodret opgør med ISIL's perverterede ideologiske livssyn understreges af alle de involverede i koalitionen.
For små 14 dage siden præsenterede regeringen en stor og ambitiøs plan til bekæmpelse af og ikke mindst værn mod de såkaldte foreign fighters, altså unge danske, som i, kan man rolig sige, ideologisk vildfarelse og fanatisk ekstremisme drager i kampe for ISIL i bl.a. Syrien og Irak – ligesom i øvrigt også politi, sociale myndigheder og mange lokalsamfund jo har et vågent øje på de grupper, som vi ved der er iblandt os, og som forsøger at rekruttere unge til de her forfærdelige kampe.
Så på flere felter er Danmark altså helt i front, og det bemærker de øvrige lande.
De, der er med i koalitionen, ved, at de kan stole på os, når det gælder, og det kan vi faktisk kun tillade os at være stolte af.
Der er heller ikke nogen grund til at skjule, at det her på ingen måder er nogen let mission.
Det er en både farlig og krævende mission.
Forholdene for missionen, som vi nu udsender danskere til, er meget vanskelige.
ISIL er mere, end hvad vi har oplevet tidligere.
De er slagkraftige, de har et perverteret livssyn, de har vist sig at være totalt skånselsløse og også i stand til at koordinere og operere over endog meget store områder.
De udgør en trussel både mod landene i regionen, mod Vesten og også mod Danmark.
Derfor skal svaret også være hårdt, det skal være direkte, men også med en sådan styrke og ikke mindst bredde og international opbakning, at ISIL's ondskab forhåbentlig kan stoppes.
Socialdemokraterne støtter selvsagt beslutningsforslaget.
Enhedslisten har så fremsat et alternativt beslutningsforslag, hvor regeringen opfordres til at sende våben og humanitær hjælp til de kurdiske områder i Syrien, så de kurdiske styrker kan forsvare sig mod angreb fra ISIL, som vi også har hørt.
Jeg tror, at det for at fjerne ISIL er i vores fælles interesse, at vi understøtter ikke mindst sammenholdet i den brede koalition, der nu er etableret.
Derudover bidrager Danmark allerede, som udenrigsministeren også understregede, med en bred vifte af tiltag i kampen mod ISIL's rædsler.
Bl.a. bidrager vi jo altså med et transportfly, som et bredt flertal i Folketinget fik sendt af sted for ikke så længe siden; et fly, som transporterer personel, våben, ammunition, materiel og forsyninger til både kurdiske og irakiske styrker.
Samtidig er Danmark jo helt i front, når det gælder om at afhjælpe den humanitære og civile katastrofe, som ISIL's fremmarch har skabt i hele regionen.
Men modtager vi en anmodning om yderligere bidrag, ja, så mener Socialdemokraterne selvfølgelig, at vi må forholde os til den.
Socialdemokraterne kan derfor heller ikke støtte Enhedslistens beslutningsforslag.
Lad mig slutte, hvor jeg startede: For Socialdemokraterne er sagen faktisk helt klar.
Den ondskab, ISIL spreder, skal stoppes.
Ingen kan sige fra, ingen kan undsige sig, alle har vi en forpligtelse, og det er nu, at alle, der ønsker en mere retfærdig verden, skal bidrage.
Tak for ordet.